**ОТЧЕТЕН ДОКЛАД**

ЗА ДЕЙНОСТТА НА НЧ „ НАДЕЖДА – 1886“ С. ДИМЧА

ЗА ПЕРИОДА 01.01.2023г. 31.12.2023г.

Уважаеми читалищни членове, съмишленици, самодейци, спомоществуватели и гости

Читалище „НАДЕЖДА – 1886“ с. Димча продължава да брани авторитета си на духовно и културно просветно средище и да гради своята духовна история с невиждан ентусиазъм.

През изминалата 2023г. в тази българска светиня се организираха и осъществиха повече от 40 различни по своята характерност, тематика и насоченост инициативи, както в населеното място, така и извън него.

През първият месец януари на площада сурвакари посрещаха минувачите, сурваха и наричаха за здраве. Включихме се в организираният от община Сухиндол ритуал по вадене на кръста от водата, като бяхме част от празника на моста по пътя за с. Красно Градище.

С възпроизвеждане на ритуала „Поливане на бабата“ и весело тържество отбелязахме Бабинден.

Съвместно с църковното настоятелство отбелязахме празника на пчеларя.

На Трифон Зарезан, бяхме част от колоритният празник на гр. Сухиндол и извършихме ритуално зарязване на лозята в местност „Димчански завой“.

По случай 150 годишнината от обесването на Апостола на свободата Васил Левски, група граждани и самодейци от с. Димча бяхме част от тържествата в Къкринското ханче, където поднесохме венец на паметника.

Спазихме и тразицията за Сирни заговезни, като запалихме пречистващ огън, поискахме и дадохме прошка. Имаше и хамкане на халва и варени яйца.

През първият ден на месец Март, поздравихме бивши и настоящи самодейци и се закичихме с мартеници на скромно тържество в библиотеката.

Националният празник отбелязахме на площада пред паметника на загиналите, като изслушахме тържествено слово поднесено от Йорданка Василева и поднесохме цветя в знак на почит и признателност.

На Осми март повече от 60 празнуващи побра читалищния салон на празнична трапеза, много музика и танци, а всяка от дамите получи цвете в саксия от Оранжерии „Зеленко“ с. Стамболово.

Открихме ново обособеният в читалищната библиотека детско юношески кът който децата на Димча много харесват, редовно го посещават, играят на занимателните игри, рисуват, апликират и дори получават помощ при написване на домашните си.

През април участвахме в творчески поетични срещи с авторите Бойка Асиова и Михаил Вешим организирани от Читалище „Братство“ гр. Павликени. Весели лазарки щъкаха из село на големият Християнски празник Лазаровден с песни и наричания за здраве и берекет, а на Цветница църковният храм се изпълни с хора, които си тръгнаха от там с клонки осветена върба. Читалищното ръководство се погрижи, всички с имена на цветя да бъдат специално поздравени.

В средата на месец април отбелязахме големият християнски празник Великден, като съвместно с църковното настоятелство организирахме боядисване и аранжиране на яйца.

По случай денят на земята засадихме в зелените площи на селото медоносни цъфтящи дръвчета.

През пролетният месец май отбелязахме отново съвместно с църковното настоятелство Гергьовден и всички именници получиха заслужено внимание.

За деня на светите равноапостоли Кирил и Методий поднесохме поздравленията си на всички хора от селото работили и творили в областта на просветата и културата.

През същият този пролетен месец май, получихме най-голямото и ценно за нас признание, заслужено с много труд от ръководството и самодейците на читалището – Специална наградата „Наследство БГ от фондация „АГОРА“ за проекта „Хлябът на трапезата на българина от древността до наши дни“.

Включихме се активно в организираният от Община Павликени празник на яйцето от където се завърнахме с награда в категория „десерти“ за шоколадова торта приготвена от Благовеста Дончева.

24-ти май беше особено тържествен. Деца и възрастни облечени в официални костюми рецитираха стихове за двамата братя Кирил и Методий, за нашата азбука и за негово величество Учителя.

Приказен беше празника за деня на детето. Площада грейна в багри и цветни рисунки на асфалт. Имаше много музика, лакомства, веселие и разбира се голяма и вкусна торта „Дъга“ подарена от семейство Дончеви. Десетките балони, които украсиха и развеселиха празника бяха подарък от Йоанна Иванова. Най-хубавите рисунки бяха наградени.

Знаменосци, патриотична музика и цветя в знак на признателност ознаменуваха денят на Ботев 2-ри юни.

На 5-ти юни по повод световният ден на околната среда децата почистиха зелените пространства в селото от отпадъци, като възпитателна мярка, от която да си извлекат поука, че природата трябва да се опазва.

И през 2023г. с излет сред природата, бране на билки и тематичният спектакъл „Болен Мечо“ отбелязахме Еньовден. Поднесохме билков чай и бисквити и се промушихме под билковият венец за здраве. Наша представителка Белла Василева участва в конкурс на празника на билките в с. Младен и получи грамота сертификат за тематична рисунка.

Участвахме в честването на 110 годишнината от Балканската война организирана от Община Сухиндол.

За да отбележим нощта на музеите посетихме Античният керамичен център край село Върбовка, където разгледахме интересни експозиции и изслушахме полезна беседа.

Обявихме месец юли за месец на народното творчество и проведохме четири творчески мероприятия. Потопихме се в света на българските народни приказки. Слушахме и разучавахме български народни хора и танци. На литературно четене изслушахме творби на местни автори от региона. Опитахме се да предадем трудови навици от бита на българина на най-малките, като ги провокирахме да коват пирони с чук и тесла, да режат дърво с трион, да шият с игла и да плетат с куки.

През август организирахме традиционно закриване на жътвата с ритуала „Рязане на брада“ съвместно със земеделските производители „БОЯНОВ АГРО“ ЕООД. Включихме се и в илинденските тържества организирани от Община Сухиндол, като поднесохме нашите благопожелания на госта на тържествата, обичаният народен изпълнител Илия Луков по повод именият му ден.

С концерт от народни ритми и народно веселие отбелязахме заедно с цялата общественост на с. Димча традиционният димчански сбор.

С развлекателна и опознавателна цел посетихме Етнографски музей на открито ЕТЪРА гр. Габрово по повод организираният там международен фестивал на занаятите.

В денят на Съединението раздадохме сред обществеността брошури с образователно съдържание свързано с празника.

Поздравихме учениците и ги изпратихме на училище в първият учебен ден, с пожелания за сполука.

Успешно се представихме през месец септември и на фестивала на ореха в гр. Долна Оряховица, където произведението на Бисерка Стефанова „Сладкишът на баба“ и старанието на нашите момичета Татяна Иванова и Лиляна Андреева ни донесоха златен медал с диплом и грамота.

Не пропуснахме да поднесем уважението си към хората от третата възраст на техният ден 1-ви октомври.

Денят на народните будители отбелязахме със скромно тържество, на което поздравихме подобаващо всички съвременни творци, читалищни деятели, хора на изкуството и културата. На този ден направихме и откриване на обновената библиотека и получихме много подаръци от Гражданско сдружение „Ти решаваш“, от земеделски производители от с. Патреш, от нотариусите Димитричка Ангелова и Пламен Петров, от приятели на Читалището.

В края на ноември децата засяха различни видове семена, за да проследят тяхното развитие и да научат за условията при които виреят те.

Празничният месец декември беше изпълнен с различни мероприятия. На Никулден всеки един именик получи от Читалището скромен подарък и поздрав. Гостуваха ни МТС „СМЕХОРАНЧЕТА“ от гр. Габрово с постановката „Вражалец“ на Ст. Л. Костов. Имахме топла и сърдечна среща с чаровницата на словото Ивелина Радионова. Направихме си работилница за изработване на новогодишна украса. Младите хора на Димча бяха уважени с организирана младежка дискотека с участието на DJ. Коледари от гр. Габрово гостуваха в селото и наричаха за здраве и благополучие. Организирахме традиционно коледно общоселско тържество под надслов „Празнична суматоха“ с участието на Дядо Мраз и децата самодейци при читалището. Раздадоха се много подаръци и лакомства, разиграхме празнична томбола. За настроението на всички празнично танцуваха танцьорите от танцов състав „Тръмбежанче“ гр. Полски Тръмбеш и самодейците от Читалище „Трезвеност“ гр. Сухиндол.

Творческата ни година приключи с работилница за сурвакници, с което се подготвихме за началото на новата година и за първият зимен празник „Сурваки“

През изминалата 2023г. за благоустрояването и освежаването на читалищната сграда се извършиха няколко съществени ремонти. Със съдействието на Община Павликени бе частично ремонтиран покрива на Читалището. С изцяло собствени средства бе обновена читалищната библиотека, като там бяха подменени прозорците, осветителните тела, беше изциклено дюшемето, сменено беше и обзавеждането. Нови книжни етажерки и рафтове побраха книгите, старото работно бюро бе подменено с ново. Подменена е и прозоричната дограма в салона, както и входната врата на задното антре. Изцяло бе ремонтирана голямата гримьорна. Инсталирани са три климатика – един в библиотеката и два в салона.

Предстои изцикляне на дюшемето в салона и освежаване на малката гримьорна, както и подмяна на вътрешните кулисни завеси на сцената.

Поради ремонтните работи в библиотеката читателската дейност беше преустановена за известно време и това доведе до лек спад в броя на активните читатели, поради което тази година нямаме фаворити и няма да връчим грамоти за читател на годината.

С упорит труд, постоянство и загриженост към българщината Читалищното ръководство, подкрепяно от съмишленици и спомоществуватели успя да обедини обществеността на с. Димча в името на просвещението, културата и духовните ценности. През цялото това време Проверителната комисия надлежно и отговорно следеше работата на настоятелството и упражняваше нужния контрол. Нарушения на финансовите операции и воденето на документация не са констатирани. Има леки пропуски при изготвяне и подписване на приемо-предавателните протоколи, които са в резултат на възникнало текучество по отношение на длъжността „библиотекар“, но се надяваме на добрата воля на бившият библиотекар Свилен Дончев и библиотекаря в отпуск по майчинство Тамара Маринова тези неточности да бъдат отстранени в най-близко време. В края на 2023г. се наложи промяна на една от категориите в състава на читалищното настоятелство, а именно заемането на представителната длъжност СЕКРЕТАР. До края на годината секретар на читалището беше Тамара Маринова, но поради редица тревожни обстоятелства свързани с нейното поведение на заседанието си от 15.12.2023г. читалищното ръководство свали доверието си от нея и с мнозинство бе гласувана промяна. За секретар бе избрана Росица Косева. За да сме максимално прозрачни, ще внесем яснота около мотивите си за тази промяна. Госпожа Тамара Маринова постъпи изключително некоректно спрямо Читалищното ръководство като неин работодател, като не уведоми своевременно за обстоятелството, че ще се наложи да ползва отпуск по майчинство, с което затрудни осигуряването на временно изпълняващ длъжността библиотекар. Наложи се да се назначи член на настоятелството, който да приеме целият книжен фонд на библиотеката и останалото читалищно имущество за по малко от един месец. Маринова не изпълни основното си трудово задължение да предаде надлежно библиотеката на правоприемника и. Безспорно установено е, че през цялото време докато е заемала длъжността секретар – библиотекар Маринова се е отнасяла безотговорно и немърливо към преките си задължения. Тя не е изготвила нито един протокол от проведени заседания, не е водила надлежно и коректно читателските картони, позволила е унищожаване на детски игри и книжки собственост на Читалището. Не е полагала грижи за хигиената в помещението на библиотеката. Въпреки че председателя е изготвил инвентарните описи, актовете за брак и приемо- предавателните протоколи Маринова не е пожелала да ги подпише, въпреки че е била уведомявана многократно. Същата не се явява на организираните заседания и мероприятия, не се включва нито като участник, нито пък съдейства те да бъдат проведени. Регистрирано е нейно активно участие обаче в извън читалищни мероприятия, в полза на неформални интернет платформи, с което се пречи на читалищната дейност и се умаловажава нейната значимост. Забелязва се приоритизиране на конкурентни мероприятия на тези, организирани от Читалището, което е недопустимо за неговият секретар. В малкото случаи, когато все пак е уважила заседание или събитие нито веднъж Тамара Маринова не е спазила предварително обявеният час, а винаги се е налагало да се губи ценно време за да бъде изчакана. Изразените от нея становища влизат в противоречие с общата политика на останалите членове на настоятелството и проверителната комисия. Маринова си позволява да отправя неоснователни обвинения в лъжа и задкулисие към председателя и цялото ръководство. Тя не отговаря на повикванията на председателя на настоятелството, който е неин работодател. Именно това е и основната причина, да не е уведомена за прекратените и права и задължения на Читалищен секретар. Това дистанциране от всякаква читалищна дейност е не само неморално, а и нарушава грубо Закона и устава на читалището. Когато имаш самочувствието, че си добър човек и отговорен гражданин, трябва да го докажеш с дела. Именно това очаква и ръководството на читалището в тази посока.

Земеделската земя собственост на Читалището и през 2023г. се арендува от „Боянов Агро“ ЕООД. Рентата се изплаща на време и е в услуга на ръководството. Към момента читалищните членове наброяват 82 души. На лице е интерес за членство и предполагаме че тази цифра ще нарасне.

Множество са получените през изминалата година дарения на книги, вещи, читалищен реквизит и парични суми и е невъзможно да изредим имената на всички дарители днес, но им благодарим от сърце. Надяваме се тази положителна тенденция да продължи.

Читалището разширява границите на българския дух и го прави безграничен. То е средище на духовност, култура и просвещение без аналог в света. За това нека го пазим, подпомагаме и подкрепяме всячески неговата дейност. Народ без знания, просвета и култура е обречен на гибел. Призовавам цялата димчанска общност към обединение и здрав разум, за да следваме заедно прогреса в името на родното си място и родината. Ще цитирам един лозунг, който са издигнали преди десетилетия старите димчани:

„Любовта към родното село е любов към родината“.

Нека да го следваме, за да постигнем сполука и успехи във всяко обществено полезно начинание.

Благодаря за вниманието.

Имате думата за изказвания, мнения, предложения и допълнения по отчетния доклад.

СЕКРЕТАР: ПРЕДСЕДАТЕЛ:

/Р.Косева/ /И.Колева/